Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: A 30/1998. (VI. 25.) AB határozatban foglaltaknak a
Paragraph Index: 1435

76. A Jat. 18. §-ának (1) bekezdése értelmében jogszabály megalkotása előtt — egyebek között — elemezni kell a szabályozni kívánt társadalmi-gazdasági viszonyokat és a végrehajtás feltételeit. A jogalkotót minderről tájékoztatni kell. Az Országgyűlés Házszabályának 97. §-a értelmében a törvényjavaslat indokolásában meg kell jelölni az elfogadása esetén várható társadalmi és becsült gazdasági 1999/108. szám hatásokat. A Kormány ügyrendjének 10. pontja pedig előírja, hogy az előterjesztésben röviden be kell mutatni a megalapozott döntéshez szükséges információkat, így különösen a javasolt intézkedés indokait, lényegét, főbb tartalmi jellemzőit, költségkihatását, valamint várható társadalmi, gazdasági, államháztartási, nemzetközi és egyéb hatásait, illetve következményeit, jogszabály esetében ezen túlmenően az alkalmazhatóság feltételeit. E követelményeknek a jogharmonizációt célzó jogszabályok előkészítésekor is meg kell felelni. A felsorolt szempontokat — a várható társadalmi, gazdasági és egyéb hatásokat — azonban elsősorban nem a szabályozás tartalmának kialakításakor lehet mérlegelni (hiszen az nagymértékben kötött), hanem a harmonizáció időzítésekor és módszerének megválasztásakor. A hatáselemzésnek tehát elsősorban a jogharmonizációs kötelezettségek teljesítési ütemét, menetrendjét és módszertani, intézményi megoldásait kell alátámasztania.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes